Die Pos | Crime | Groepe moet saam werk om veiligheid te verseker
Groepe moet saam werk om veiligheid te verseker
09 March 2018 l Ronél van Jaarsveld l Views: 128 l 15 days ago
Verteenwoordigers van die verskillende veiligheidsgroepe in Modimolle het verlede week bymekaar gekom.
Die polisie, gemeenskapspolisiëringsforum (GPF) en die Waterberg agrisekuriteitspolisië-ringsektor, oftewel Wasps, het die vergadering bygewoon.
Verhoudinge tussen die groepe was stram ná van die vorige GPF-lede verlede jaar onttrek het en die Wasps gestig het. 'n Nuwe GPF-bestuur is intussen verkies.
Kol. Jan Koekemoer van die Modimolle-polisie het op die vergadering gesê almal moet op die ou einde dieselfde doel hê. "Dit is in belang van veiligheid dat ons moet saamwerk," het hy gesê.
AO Pieter Booyse het kortliks oor uitdagings wat die polisie by misdaadtonele ervaar, gepraat.
Pep Silvestri het namens die Wasps gepraat. Hy het gesê dié groep wil amptelik as 'n veilig-heidsmaatskappy registreer sodat hulle onder bepaalde wetgewing kan werk.
"Dié plan kom al 'n lang pad. Ons het opgemerk dat daar 'n leemte is vir onmiddellike reaksie ná 'n noodgeval. Ons wil ons reaksielede toerus met noodhulp en brandbestrydingsvaardighede. Hulle moet onmiddellik reageer en hulp ontbied. Hulle kan ook 'n misdaadtoneel beveilig sodat bewyse nie verlore gaan totdat die polisie of lede van die Heri-tage Protection Group (HPG) opdaag om met ondersoeke te begin nie," het hy gesê.
Volgens hom wil hulle nie een van die ander organisasies se werk doen nie, maar aanvullend optree.
Hulle sal hulp verleen waar no-dig.
Hy het gesê hulle het ooreengekom om saam met HPG te werk. "Ongelukkig beteken die afstande dat HPG se mense soms eers 'n uur en 'n half later by 'n toneel opdaag. Dit gebeur ook dat die polisie soms nie onmiddellik voertuie beskikbaar het nie." Hy het gesê hulle wil saam met die polisie werk en hulle mik om sowat 30 reaksielede beskikbaar te hê.
Gerhard Visser, voorsitter van die GPF se sektor drie (plase), het gevra hoe die radiokanale sal werk. Die GPF gebruik tans nog die oorspronklike kanale wat deur die vorige GPF-bestuur geskep is. Hy het beklemtoon dat die groepe se lede mekaar met respek moet behandel. Die vergadering het die beskikbare tegnologie bespreek, asook werkwyses om doeltreffendheid te verseker. Koekemoer het gevra dat die gemeenskap steeds klagtes eerste by die polisiestasie aanmeld.
"Die GPF verskaf waardevolle bystand om die polisie se hand te versterk. Dit is belangrik dat alle veiligheidsgroepe in samewerking met die polisie, na dieselfde doel werk," het AO James Findlay, woordvoerder van die Modimolle-polisie, gesê.